שלדון הצעיר

שלדון הצעיר (אנגלית: Young Sheldon) היא סדרה קומית אמריקאית אשר עלתה לשידור ב-25 בספטמבר 2017 ברשת CBS. סדרה זו היא ספין-אוף של הסיטקום "המפץ הגדול". הסדרה מהווה פריקוול לאירועי הדמות שלדון קופר בסדרה המקורית, כשהיה בן 9 וגר עם משפחתו במזרח טקסס. במרץ 2021 חידשה CBS את הסדרה לעונה חמישית ושישית.

בישראל, הסדרה משודרת ב-yes בסלקום tv והחל מ-2023 גם בנטפליקס.

סקירת סדרה

דמויות

דמויות ראשיות 
 שלדון קופר (איאן ארמיטאג'): ילד בן 9 (בעונה הראשונה), אחיה התאום של מיסי ואחיו הקטן של ג'ורג'י, חכם להפליא ביחס לגילו ובקיא בכל סוגי המתמטיקה והמדעים. שלדון לעיתים חסר הבנה מלאה ברמזים ובאינטראקציות חברתיות, בנוסף לתחושת העליונות שלו כלפי כל מי שסביבו בזכות האינטליגנציה שלו. בעקבות חוכמתו הרבה, שלדון הוקפץ לכיתה ט' ביחד עם ג'ורג'י. בתחילת העונה הרביעית, הוא מסיים את לימודיו בתיכון ועובר ללמוד במכללה.
 מיסי (מליסה) קופר (רייגן רבורד): אחותו התאומה של שלדון, המקניטה אותו לעיתים קרובות. היא איננה בעלת הישגים אקדמיים כמו שלדון, אבל היא שנונה ובעלת כישורים חברתיים טובים יותר ממנו. בעונה השלישית של הסדרה, מיסי מצטרפת לקבוצת הבייסבול של מדפורד. בעוד שלדון מתקדם במסלול האקדמי בחייו, מיסי מתמודדת עם הקשיים של גיל ההתבגרות. למרות השוני ביניהם, יש גם מספר נקודות דמיון ביניהם, לדוגמה באתאיזם של שניהם. לפעמים שלדון נעזר במיסי בסיטואציות חברתיות.
 מרי טאקר-קופר (זואי פרי): אמו של שלדון. היא מאוד סובלנית ומגוננת על שלדון. היא נוצרייה אדוקה, מה שיוצר חיכוך בינה לבין שלדון האתאיסט. עם זאת, היא מאוד אוהבת את בנה ורוצה להגן עליו, כל עוד היא יכולה.
 ג'ורג' קופר (לאנס ברבר): אביו של שלדון. מאמן הפוטבול של תיכון מדפורד. ג'ורג' מנסה להבין את בנו המוכשר, מגן עליו ולעיתים זוכה להערכה מצדו. לא מחבב את קוני ומקניט אותה לעיתים קרובות.
 ג'ורג (ג'ורג'י) קופר ג'וניור (מונטנה ג'ורדן): אחיו הגדול של שלדון, המבוגר ממנו בחמש שנים. ג'ורג'י לא מחבב את שלדון ולא מהסס להציק לו. הוא לא חכם ולכן הוא מושא ללעג על ידי בני המשפחה, במיוחד שלדון וקוני. משחק בקבוצת הפוטבול.
 קוני (סבתא) טאקר (אנני פוטס): סבתם של שלדון, ג'ורג'י ומיסי, אמה של מרי. היא גרה בצד השני של הרחוב מול בית המשפחה. שלדון רואה בעצמו הנכד המועדף עליה, והיא מכנה אותו בחיבה "Moonpie". תכונה שלה שחוזרת על עצמה היא הנטייה שלה להמר. קוני הייתה במערכת יחסים עם ד"ר ג'ון סטרג'יס עד סוף העונה השלישית, ולאחר מכן עם דייל באלרד. בינה לבין ג'ורג' שוררת מתיחות רבה.
 מנדי מקאליסטר (אמילי אוסמנט) (עונה 5-הווה) חברתו בת ה-29 של ג'ורג'י, אותה הוא הכניס להיריון. לאחר מכן עברה לגור עם קוני.

דמויות משניות 
 ד"ר ג'ון סטרג'ס (וולאס שון): ד"ר לפיזיקה בקולג', השיעור שלו הוא הקורס הראשון בקולג' ששלדון בחר. בעונות 1–3 הוא יוצא עם קוני בעידודו של שלדון, ששמח על התוספת של האיש המשכיל למשפחה. מסוף העונה הרביעית עד תחילת העונה החמישית סטרג'יס עובד בחנות ירקות אחרי שפוטר מהעבודה על מאיץ החלקיקים. שלדון הוא בן טיפוחו.
 טאם ניוגן (ריאן פונג): חבר טוב של שלדון, ממוצא וייטנאמי. בניגוד לשלדון, טאם מתעניין בעיקר בתחומים לא מדעיים כמו חוברות קומיקס והמשחק מבוכים ודרקונים.
 הכומר ג'ף (מאט הובי): הכומר של הכנסייה בעיירה. כמו מרי, גם לו יש חיכוך עם הצד הלא-דתי של שלדון. לעיתים קרובות מאותגר על ידי שלדון בעת נשיאת הדרשה השבועית, ומצידו מקשה על שלדון בתרגילי היגיון. בעל אישיות עליזה במיוחד כלפי חוץ אף על פי שחייו האמיתיים לא עליזים כפי שהוא מתאר.
 דייל באלרד (קרייג טי. נלסון) (עונה 3–הווה): מאמן הבייסבול של מיסי והחבר של קוני אחרי שד"ר סטרג'יס נפרד ממנה. בעל חנות לציוד ספורט ושוכר את ג'ורג'י ואת ג'ורג' כדי שיעבדו שם. נפרד מקוני בסוף העונה החמישית.
 מרקוס לארסון (לונדון צ'שייר) (עונה 3–4): החבר של מיסי. מיסי נפרדה ממנו בסוף העונה הרביעית אחרי שראתה אותו עם בת אחרת.
 פייג' (מקנה גרייס) (עונה 2-הווה): ילדה בת גילו של שלדון, שחכמה קצת יותר ממנו. שלדון רואה בה יריבה שלו ולאחר מכן מתאהב בה. החיים של פייג' הרבה יותר קשים משל שלדון והיא מנסה להיעזר בו.
 ורוניקה דנקן (איזבל מיי) (עונה 2–3): נערה בת-כיתתו של ג'ורג'י, שיצאה לדייט עם ג'ורג'י בליל כל הקדושים. אחרי שביקרה ב"בית שבעת החטאים" של הכנסייה הפכה לנוצרית אדוקה. בשלב מסוים בסדרה גילתה רגשות מחודשים כלפי ג'ורג'י, אבל חזרה בה אחרי שראתה שהוא יוצא עם ג'נה.
 בילי ספארקס (וייאט מקלאר): שכנו של שלדון וחברה לכיתה של מיסי. בילי מתואר כילד מאוד לא אינטליגנטי.
 אמבר (לוסי לוקן) (עונה 6): חברתו של ג׳ורג׳י שהתגרשה מבעלה. בפרק 17 נפרדים לאחר שג׳ורג׳י מבין שיש לו עדיין רגשות למנדי.

הפקה

רקע 
בנובמבר 2016 פורסם כי CBS נמצאת במשא ומתן ליצור סדרת-בת עבור "המפץ הגדול" אשר מתמקדת בדמותו של שלדון קופר כילד צעיר. סדרת הפריקוול, המתוארת כ-"קומדיה משפחתית בסגנון מלקולם באמצע המצולמת במצלמה יחידה", תופק על ידי צ'אק לורי וסטיבן מולארו, וצפויה לעלות לשידור לראשונה בעונת 2017–2018 לצידה של עונה 11 של "המפץ הגדול". את הרעיון הראשוני של הסדרה הגה ג'ים פרסונס, שהציע אותו למפיקי "המפץ הגדול". בתחילת מרץ 2017, איאן ארמיטאג', אז בן 9, לוהק לגלם את דמותו של שלדון קופר הצעיר. לתפקיד אמו, מרי קופר, לוהקה השחקנית זואי פרי, בתה האמיתית של השחקנית לורי מטקאלף המגלמת את דמותה של מרי קופר בסדרת-האם, "המפץ הגדול".

הפקת הפיילוט 
ב-13 במרץ 2017 CBS הזמינה את הספין אוף שלדון הצעיר. ג'ון פאברו היה הבמאי והמפיק של פרק הפיילוט. הסדרה, אותה לורי ומולארו יפיקו, עוקבת אחר שלדון קופר בן ה-9, הלומד בבית ספר תיכון במזרח טקסס. לצידם של איאן ארמיטאג' בתפקיד שלדון קופר בן ה-9, וזואי פרי בתפקיד אמו מרי, מככבים בסדרה לאנס ברבר (בתפקיד ג'ורג' קופר האב, אביו של שלדון), רייגן רבורד (בתפקיד מיסי קופר, אחותו התאומה של שלדון) ומונטנה ג'ורדן (בתפקיד ג'ורג' קופר הבן (ג'ורג'י), אחיו הגדול של שלדון). ג'ים פרסונס מגלם בסדרה זו את דמותו של שלדון קופר הבוגר, כדמות המספר של הסדרה. פרסונס, לורי, מולארו וטוד ספיבק (בעלו של פרסונס) משמשים כמפיקי הסדרה, עבור חברות ההפקות Chuck Lorre Productions, Inc בשיתוף עם האחים וורנר. הסדרה עלתה לשידור ב-25 בספטמבר 2017, כאשר פרק הבכורה שודר מיד לאחר הפרק הראשון של עונתה ה-11 של "המפץ הגדול".

קישורים חיצוניים

הערות שוליים

האחים וורנר: סדרות טלוויזיה
המפץ הגדול (סדרת טלוויזיה)
מחוננות בקולנוע
סדרות טלוויזיה אמריקאיות שעלו לשידור בשנות ה-2010
סדרות ספין-אוף אמריקאיות
קומדיות מצבים אמריקאיות
סדרות טלוויזיה על משפחות